4. การประกอบธุรกิจของแต่ละสายผลิตภัณฑ์

4.1 ลักษณะผลิตภัณฑ์หรือบริการ

(1) ศูนย์จำหน่ายสินค้าแม็คโคร - Makro Cash and Carry

โดยบริษัท สยามแม็คโคร จำกัด (มหาชน)

  สินค้าอุปโภคบริโภคและบริการของศูนย์จำหน่ายสินค้าแม็คโคร ประกอบด้วยสินค้าประเภทต่าง ๆ
  จำนวนมาก โดยจำแนกเป็นกลุ่มต่างๆ ได้ดังต่อไปนี้

1)  เครื่องใช้ไฟฟ้าและอุปกรณ์ซ่อมบำรุง (Electrical Appliances and D.I.Y.)

2)  เครื่องเขียน เครื่องใช้ในสำนักงาน เครื่องใช้ในสำนักงานอัตโนมัติ

3)  อุปกรณ์เครื่องครัว อุปกรณ์ที่ใช้ในธุรกิจโรงแรม ร้านอาหาร และธุรกิจให้บริการด้านอาหาร

4)  เครื่องกีฬา เฟอร์นิเจอร์ เครื่องใช้ในบ้าน

5)  สิ่งทอและเครื่องแต่งกาย

6)  ผัก ผลไม้สด เนื้อสัตว์ อาหารทะเล อาหารนม

7)  ผลิตภัณฑ์อาหารแช่แข็งและแช่เย็น

8)  เครื่องดื่ม ขนมขบเคี้ยว

9)  ผลิตภัณฑ์ทำความสะอาด ชำระล้าง และเครื่องสำอางค์

10) สินค้าชำทั่วไป (General Grocery)

11) ยา และอาหารเสริม

12) เบเกอรี่

13) ภัตตาคาร

นอกจากสินค้าประเภทอุปโภคบริโภคโดยทั่วไปแล้ว บริษัทฯ ยังเพิ่มทางเลือกให้กับลูกค้าโดยการจำหน่ายสินค้าภายใต้เครื่องหมายการค้าของตนเอง (D.O.B : Distributor Own Brand) ซึ่งเป็นกลยุทธ์ที่ธุรกิจจัดจำหน่ายทั้งหลายไม่ว่าจะเป็นธุรกิจจัดจำหน่ายแบบ Cash & Carry อย่างแม็คโคร หรือห้างสรรพสินค้าต่างก็ประสบความสำเร็จมาแล้วในหลายประเทศทั่วโลก

  สินค้าภายใต้เครื่องหมายการค้าของตนเอง (D.O.B)
  คือสินค้าที่บริษัทที่เป็นเจ้าของช่องทางจำหน่ายว่าจ้างผู้ผลิตให้ผลิตสินค้าให้กับตนเองโดยใช้เครื่องหมายการค้าของบริษัทฯ
  และมีลักษณะการบรรจุและจำนวนบรรจุ (Packaging Unit) ตามที่บริษัทฯ กำหนด

    ปัจจุบันบริษัทดำเนินการจำหน่ายสินค้า D.O.B. ทั้งประเภทอุปโภคบริโภค โดยแบ่งประเภท
    และชนิดของสินค้าตามเครื่องหมายการค้าต่างๆ เช่นตัวอย่าง ดังตารางต่อไปนี้

+--------------+-------------------------------------------------------+
| เค           | ประเภทของสินค้า                                         |
| รื่องหมายการค้า |                                                       |
+--------------+-------------------------------------------------------+
| aro          | สินค้าอุปโภค ได้แก่ ม้วนวีดีโอเทป ม้วนเทปคลาสเซ็ท แก้วน้ำ         |
|              | ถุงพลาสติก หนังยาง ถังขยะพลาสติก ชุดสังฆทาน ถุงมือเอนกประสงค์   |
|              | ไม้แขวนเสื้อ และเก้าอี้พลาสติก เป็นต้น                         |
|              |                                                       |
|              | สินค้าบริโภค ได้แก่ ข้าวสาร น้ำมันพืช น้ำปลา หมูหยอง ไส้กรอก      |
|              | ผลไม้กระป๋อง น้ำผลไม้บรรจุขวด กระดาษชำระ น้ำยาล้างจาน        |
|              | และน้ำยาทำความสะอาดสุขภัณฑ์ เป็นต้น                         |
+--------------+-------------------------------------------------------+
| Q-BIZ        | กระดาษถ่ายเอกสาร กระดาษแฟ็กซ์ กระดาษเครื่องคิดเงิน           |
|              | บัตรตอกเวลา สมุด ปากกา แฟ้มเอกสาร ซองใส่เอกสาร ซองจดหมาย  |
|              | กาว โต๊ะคอมพิวเตอร์ ตู้เก็บเอกสาร โต๊ะทำงานเหล็ก              |
|              | และเก้าอี้ใช้ในสำนักงาน เป็นต้น                              |
+--------------+-------------------------------------------------------+
| High Style   | เสื้อผ้าบุรุษและสตรี                                        |
+--------------+-------------------------------------------------------+
| Starline     | ผลิตภัณฑ์เครื่องใช้ส่วนบุคคล                                  |
+--------------+-------------------------------------------------------+
| Protech      | เครื่องใช้ไฟฟ้า                                           |
+--------------+-------------------------------------------------------+
| savepak      | กระดาษชำระ น้ำยาล้างจาน เส้นหมี่อบแห้ง และไส้กรอก เป็นต้น      |
+--------------+-------------------------------------------------------+
| M & K        | ขนมขบเคี้ยว คุ้กกี้ และน้ำผลไม้ เป็นต้น                         |
+--------------+-------------------------------------------------------+
| PETZFRIEND   | อาหารสุนัข อาหารแมว และอาหารปลา เป็นต้น                   |
+--------------+-------------------------------------------------------+

    เนื่องจากพฤติกรรมที่เปลี่ยนแปลงไปของผู้บริโภค กล่าวคือ
    ผู้บริโภคมีความรู้ความเข้าใจในตัวสินค้า และตลาดมากขึ้น
    ทำให้การยึดติดกับเครื่องหมายการค้าน้อยลงและหันไปสนใจคุณภาพและราคาแทน
    ลูกค้าที่มีความสนใจในสินค้าประเภทนี้ ได้แก่ ลูกค้ากลุ่มสถาบัน องค์กร ร้านอาหาร เป็นต้น
    ซึ่งเป็นกลุ่มลูกค้าที่ต้องการซื้อสินค้าเป็นปริมาณมากเพื่อนำไปจำหน่ายต่อหรือใช้ในธุรกิจ
    และมักมีเจ้าหน้าที่ฝ่ายจัดซื้อเพื่อทำการเลือกซื้อสินค้าโดยเฉพาะ
    ดังนั้นลูกค้ากลุ่มนี้จะมีความรู้ความเข้าใจในการเลือกซื้อสินค้าที่ดี
    ซึ่งเดิมมักจะติดต่อกับผู้ค้าส่งหรือผู้ผลิต เพื่อซื้อสินค้าในปริมาณมาก เช่น
    กระดาษชำระเพื่อใช้ในบริษัททั่วไป หรือน้ำมันพืชสำหรับการใช้งานในภัตตาคาร
    ดังนั้นสินค้าภายใต้เครื่องหมายการค้าของแม็คโครจะเป็นอีกทางเลือกหนึ่งที่จะสนองความต้องการของลูกค้ากลุ่มนี้ที่ต้องการสินค้าที่มีคุณภาพเหมาะสม
    ผลิตโดยผู้ผลิตที่น่าเชื่อถือในราคาที่ต่ำลง

(2) ธุรกิจนำเข้าและจำหน่ายสินค้าแช่แข็งและแช่เย็น พร้อมบริการด้านจัดเก็บและจัดส่ง

โดยบริษัท สยามฟูด เซอร์วิส จำกัด

  สยามฟูด เซอร์วิส
  เป็นผู้ประกอบการชั้นนำที่ให้บริการจัดหาผลิตภัณฑ์อาหารที่มีคุณภาพดีเยี่ยมพร้อมบริการจัดส่งผลิตภัณฑ์อาหารให้แก่ผู้ประกอบธุรกิจในอุตสาหกรรมที่เกี่ยวกับการบริการนักท่องเที่ยว
  และบริการด้านอาหารทั่วประเทศ
  สยามฟูดมีความเชี่ยวชาญในการจัดหาผลิตภัณฑ์อาหารแช่แข็งและแช่เย็นคุณภาพดี ประเภทเนื้อสัตว์
  อาหารทะเล สัตว์ปีก มันฝรั่ง ผลิตภัณฑ์จากนม ตลอดจนเครื่องปรุงรสประเภทต่างๆ
  โดยสามารถแบ่งประเภทสินค้าหลักได้ดังนี้

1)  เนื้อสัตว์แช่แข็ง และสัตว์ปีกแช่แข็ง

2)  อาหารทะเลแช่แข็งและแช่เย็น

3)  ผักผลไม้แช่แข็ง มันฝรั่งแช่แข็ง

4)  นมและผลิตภัณฑ์จากนม

4.2 การตลาดและการแข่งขัน

4.2.1 กลยุทธ์การแข่งขัน

(1) ผลิตภัณฑ์

ศูนย์จำหน่ายสินค้าแม็คโคร - Makro Cash and Carry

  ปี 2553 เป็นปีที่บริษัทฯ ก้าวเข้าสู่ทศวรรตที่ 3 ของการดำเนินงาน และได้ริเริ่มโครงการต่างๆ
  มากมายเพื่อสร้างรากฐานสู่การเติบโตอย่างยั่งยืนเพื่อบรรลุวิสัยทัศน์ที่จะรักษาความเป็นที่หนึ่งในใจของผู้ประกอบการธุรกิจด้านอาหาร
  (the 1^(st) choice supplier to food professional customers)

  บริษัทฯ ยังคงให้ความสำคัญกับการขายสินค้าประเภทอาหารซึ่งเป็นธุรกิจหลักอย่างต่อเนื่อง
  และเพื่อให้มั่นใจว่าบริษัทฯ
  จะยังคงเป็นผู้นำในด้านการประกอบธุรกิจศูนย์จำหน่ายสินค้าแบบชำระเงินสดและบริการตนเองของประเทศไทย
  โดยอาศัยความแข็งแกร่งทางด้านอาหารของบริษัทฯ

  การพัฒนารูปแบบสาขาและการพัฒนาความหลากหลายของสินค้าเป็นอีกหนึ่งปัจจัยหลักที่ทำให้แม็คโครประสบความสำเร็จในการรักษาความเป็นที่หนึ่งในใจของลูกค้าผู้ประกอบการด้านอาหารโดยการที่แม็คโครสามารถตอบโจทย์ความต้องการของลูกค้าได้ดียิ่งขึ้น
  การพัฒนาการดังกล่าวมุ่งเน้นการให้บริการลูกค้าโฮเรก้าให้ดีขึ้นขณะเดียวกันยังคงรักษาจุดแข็งในการให้บริการกลุ่มลูกค้าธุรกิจค้าปลีกรายย่อย
  การเปิดตัวสาขารูปแบบอีโค่พลัสเป็นอีกตัวอย่างหนึ่งของความสำเร็จในการพัฒนารูปแบบสาขาและความหลากหลายของสินค้าซึ่งรูปแบบสาขานี้จะมีพื้นที่ขายสำหรับอาหารสดมากขึ้นเพื่อรองรับความหลากหลายของสินค้าที่เพิ่มมากขึ้น
  โดยแผนกอาหารสดตั้งอยู่ในพื้นที่ที่สามารถเข้าถึงได้ง่ายเพื่อเพิ่มความสะดวกสบายในการจับจ่ายซื้อสินค้าของลูกค้า
  ด้วยรูปแบบการวางผังสาขาใหม่ทำให้ต้องมีการปรับปรุงความหลากหลายของสินค้าเพื่อให้สอดคล้องกับแนวคิดใหม่
  ในปี 2553 บริษัทฯ ได้นำสินค้าหลากหลาย รวมทั้งสินค้าที่มีคุณภาพสูงสำหรับกลุ่มลูกค้าโฮเรก้า
  ได้แก่ ไวน์/ค็อกเทล/ม็อกเทล มุมกาแฟและอุปกรณ์กาแฟครบวงจร เคาน์เตอร์ซาซิมิ
  เคาน์เตอร์เนื้อในประเทศและเนื้อนำเข้า อาหารนานาชาติ เคาน์เตอร์เนย
  และผลิตภัณฑ์อาหารแช่แข็งที่ครบครัน

  ความหลากหลายของสินค้าเป็นสิ่งจำเป็นที่จะช่วยดึงดูดลูกค้าและรักษาฐานลูกค้ากลุ่มหลักของบริษัทฯ
  ลูกค้าจะได้รับความพึงพอใจจากการจับจ่ายสินค้าจากแม็คโครโดยได้รับสินค้าที่ต้องการในราคาที่เหมาะสม
  กลุ่มลูกค้าหลักของบริษัทฯ จะมีความต้องการสินค้าที่มีลักษณะเฉพาะเจาะจงและแตกต่างกันออกไป
  ด้วยการวิเคราะห์พฤติกรรมการซื้อสินค้าของลูกค้าแต่ละกลุ่มอย่างใกล้ชิดช่วยทำให้บริษัทฯ
  สามารถตอบสนองความต้องการของลูกค้าที่แตกต่างกันได้อย่างถูกต้อง และเมื่อบริษัทฯ
  ขยายธุรกิจออกไปยังพื้นที่ใหม่ๆ บริษัทฯ
  สามารถที่จะปรับเปลี่ยนสินค้าที่จำหน่ายในแต่ละสาขาเพื่อให้สอดคล้องกับความต้องการของลูกค้าในแต่ละสถานที่ได้อย่างเหมาะสม

  บริษัทฯ ตระหนักถึงความสำคัญของอาหารปลอดภัยท่ามกลางการควบคุมของภาครัฐที่เพิ่มขึ้น
  จึงได้มีการพัฒนาและดำเนินการในเรื่องของการรับประกันคุณภาพและกระบวนการควบคุมคุณภาพเพื่อจะเสริมสร้างมาตรฐานความปลอดภัยอย่างต่อเนื่องจากผู้ผลิตจนกระทั่งสินค้าถึงจุดจำหน่าย
  แม็คโครได้มีการตรวจสอบกระบวนการผลิตเพื่อที่จะให้มั่นใจได้ถึงความปลอดภัยของผลิตภัณฑ์ของคู่ค้าและช่วยผู้ผลิตในการปรับปรุงมาตรฐานการผลิตเพื่อให้สอดคล้องกับกฎระเบียบภายในประเทศหรือพัฒนาจนถึงมาตรฐานสากล
  สิ่งต่างๆ
  เหล่านี้มีความสำคัญเป็นอย่างยิ่งโดยเฉพาะกับสินค้าภายใต้เครื่องหมายการค้าของบริษัทฯ เอง
  การรับประกันคุณภาพและการควบคุมคุณภาพได้ถูกผนวกไว้ในระเบียบปฏิบัติงานทั้งที่สาขาและศูนย์กระจายสินค้าเพื่อที่จะปรับปรุงมาตรฐานความปลอดภัยของสินค้าประเภทอาหาร
  ซึ่งส่งผลให้บริษัทฯ ได้รับใบรับรองต่างๆ มากมายทั้งจากองค์กรภายในประเทศและระดับสากล

ธุรกิจนำเข้าและจำหน่ายสินค้าแช่แข็งและแช่เย็น พร้อมบริการด้านจัดเก็บและจัดส่ง

  บริษัทฯ มุ่งเน้นในเรื่องคุณภาพสินค้าโดยการคัดเลือกผลิตภัณฑ์
  ผู้ผลิตและ/หรือผู้จัดจำหน่ายที่มีมาตรฐาน และเป็นที่ยอมรับของลูกค้า
  พร้อมทั้งได้เพิ่มความหลากหลายของสินค้าเพื่อตอบสนองความต้องการของกลุ่มลูกค้าเป้าหมาย
  บริษัทฯ ได้ขยายกลุ่มสินค้าที่ใช้เครื่องหมายการค้าของสยามฟูด เซอร์วิส ภายใต้ชื่อ “โฮเรก้า”
  (“HoReCa”) เพื่อตอบสนองความไว้วางใจจากลูกค้า
  และกลุ่มลูกค้าที่ตระหนักถึงความคุ้มค่าในราคาของสินค้าโดยเฉพาะอย่างยิ่งในสภาวะการตลาดในปัจจุบัน
  ทั้งนี้สยามฟูด เซอร์วิส ยังได้เพิ่มยี่ห้อสินค้าที่บริษัทฯ ได้เป็นตัวแทน อาทิเช่น
  สินค้าภายใต้ชื่อฮาโก้ (“Haco”) เป็นสินค้าประเภทส่วนผสมของอาหารและเครื่องปรุงรส
  สินค้าภายใต้ชื่อ ฟาร์มฟริทซ์ (“Farm Frites”) และ แมคเคน (“McCain”) สำหรับมันฝรั่ง
  สินค้าภายใต้ชื่อ เอดูอาร์ด อาร์ทซเนอร์ (“Edouard Artzner”), พอนเทียร์ส และ ซิลวา
  (“Ponthier” and “Sylva”) เป็นสินค้าสำหรับกลุ่มลูกค้าระดับบน (gourmet products)
  และเนื้อนำเข้าจากประเทศออสเตรเลียภายใต้ชื่อ มูลวาล่า (“Mulwarra”) เป็นต้น
  ในการพัฒนาด้านความหลากหลายของผลิตภัณฑ์ บริษัทฯ
  ได้ขยายประเภทสินค้าให้ครอบคลุมถึงอาหารญี่ปุ่นและอาหารอินเดียอีกด้วย นอกจากนั้น
  ยังได้มีการจัดโครงการฝึกอบรมสำหรับพนักงานทั้งในเรื่องทั่วไปและเรื่องความรู้ในสายงาน
  หนึ่งในโครงการฝึกอบรมเป็นการฝึกอบรมที่มีหลักสูตรเข้มข้นเป็นพิเศษคือการอบรมเพื่อความรอบรู้ในเรื่องสินค้า
  ซึ่งจัดให้แก่ทีมงานฝ่ายขายเพื่อปรับปรุงความรู้ในตัวสินค้า คุณภาพสินค้า
  และการใช้สินค้าประเภทต่างๆ นี่คือสิ่งที่ทำให้บริษัทฯ
  มีความแตกต่างจากคู่แข่งขันรายอื่นและทำให้บริษัทฯ หลีกหนีจากการแข่งขันด้านราคาสินค้า

  นอกจากนี้ร้านจำหน่ายอาหารแช่แข็งขนาดเล็กได้ถูกพัฒนาขึ้นภายใต้ชื่อ “สยามโฟรเซ่น”
  เพื่อจำหน่ายสินค้าประเภทอาหารแช่แข็งเป็นหลัก ร้านแห่งแรกได้เปิดตัวในเดือนพฤศจิกายน
  2553 ที่จังหวัดเชียงใหม่
  โดยร้านรูปแบบดังกล่าวมีวัตถุประสงค์เพื่อการขยายตลาดให้ครอบคลุมและเพิ่มฐานลูกค้าให้มากขึ้น
  โดยการใช้ประโยชน์จากการที่แม็คโครเป็นผู้นำตลาดในตลาดอาหารแช่แข็งซึ่งเป็นธุรกิจที่มีการเติบโตอย่างรวดเร็ว
  ลูกค้าผู้ประกอบการด้านอาหารที่อยู่ห่างไกลจากห้างแม็คโครสามารถซื้อผลิตภัณฑ์อาหารแช่แข็งได้ง่ายขึ้นซึ่งมีสินค้าตลอดทั้งปีแม้ไม่ใช่ฤดูกาล

(2) ทำเลที่ตั้ง

ก) ศูนย์จำหน่ายสินค้าแม็คโคร - Makro Cash and Carry

  บริษัทฯ เปิดดำเนินธุรกิจการจัดจำหน่ายในลักษณะ Cash & Carry เป็นรายแรกในประเทศไทย
  โดยมีสาขาทั่วประเทศ ปัจจุบันมีสาขาทั้งสิ้น 48 สาขา ซึ่งมีขนาดแตกต่างกันไปตามทำเลที่ตั้ง
  แบ่งเป็น 9 สาขาในเขตกรุงเทพมหานครและปริมณฑล และ 39 สาขาในต่างจังหวัด
  สาขาแต่ละแห่งตั้งอยู่ในทำเลที่ดีและสะดวกต่อการเดินทางมาใช้บริการของลูกค้าทุกกลุ่ม
  โดยนำเสนอสินค้าประเภทต่างๆ
  ให้สอดคล้องกับความต้องการที่เฉพาะเจาะจงของกลุ่มลูกค้าในแต่ละทำเลที่ตั้ง โดยในปี 2552
  บริษัทฯ ได้นำรูปแบบศูนย์จำหน่ายสินค้ารูปแบบใหม่ที่เรียกว่า อีโค่พลัส (“Eco Plus”)
  มาเป็นรูปแบบของสาขาพัทยาซึ่งเน้นการให้บริการลูกค้ากลุ่มธุรกิจโรงแรม ภัตตาคาร ร้านอาหาร
  (โฮเรก้า) และ รูปแบบ “อีโคพลัส”
  เป็นศูนย์จำหน่ายสินค้าขนาดกลางโดยจัดสรรพื้นที่ขายส่วนใหญ่ให้กับสินค้าประเภทอาหารสด
  อาหารแช่แข็ง อาหารแห้ง เครื่องปรุงรส และเครื่องดื่ม
  โดยจัดวางอาหารสดและอาหารแช่แข็งไว้ในบริเวณที่ลูกค้าเห็นได้ง่ายเพื่อเป็นการตอกย้ำแนวทางการดำเนินธุรกิจในการตอบสนองความต้องการของกลุ่มลูกค้าผู้ประกอบการทางด้านธุรกิจอาหาร
  การพัฒนารูปแบบอีโคพลัสเป็นไปตามกลยุทธ์ของบริษัทฯ
  ที่มุ่งเน้นผู้ประกอบธุรกิจด้านอาหารและเป็นปัจจัยที่ทำให้แม็คโครแตกต่างจากคู่แข่ง
  และอีโคพลัสนี้จะเป็นรูปแบบหลักของสาขาใหม่ในอนาคต

  จากความสำเร็จของสาขานำร่องในรูปแบบ “อีโคพลัส” แห่งแรก
  ได้ถูกนำมาใช้ปรับปรุงสาขาหางดง จังหวัดเชียงใหม่
  ด้วยการปรับเปลี่ยนรูปแบบการจัดวางสินค้าและเพิ่มความหลากหลายของสินค้า
  รวมถึงการนำเสนอสินค้าพิเศษเพื่อธุรกิจอาหารอาทิ มุมไวน์ มุมกาแฟและอุปกรณ์กาแฟครบวงจร
  เคาน์เตอร์ซาซิมิ อาหารนานาชาติ เป็นต้น

ข) ธุรกิจนำเข้าและจำหน่ายสินค้าแช่แข็งและแช่เย็น พร้อมบริการด้านจัดเก็บและจัดส่ง

  บริษัทฯ ได้เปิดดำเนินการ 4 แห่ง คือที่ กรุงเทพมหานคร เกาะสมุย พัทยา และภูเก็ต
  โดยสาขาใหม่ที่พัทยาและสำนักงานขายที่ภูเก็ตนั้นได้เปิดดำเนินการในปี 2552
  เพื่อขยายช่องทางการตลาดและการให้บริการที่ดีขึ้นแก่ลูกค้า กลุ่มลูกค้าหลักของบริษัทฯ ได้แก่
  กลุ่มธุรกิจโรงแรม ภัตตาคาร และร้านอาหาร (โฮเรก้า)
  ธุรกิจค้าปลีกรวมถึงภัตตาคารขนาดใหญ่ทั้งประเภทผู้ประกอบการอิสระและภัตตาคารนานาชาติ
  ธุรกิจการให้บริการด้านอาหารแก่ลูกค้าคู่สัญญา และไฮเปอร์มาร์เก็ต จากการที่บริษัทฯ
  มีห้องเย็นอยู่ 3 แห่ง จึงสามารถจัดส่งสินค้าคุณภาพดี เช่น เนื้อสัตว์นำเข้า อาหารทะเล
  มันฝรั่งสำหรับทอด และผลิตภัณฑ์จากนม เป็นต้น แก่ลูกค้าทั่วประเทศ นอกจากนั้น
  โดยอาศัยศักยภาพของสยามแม็คโคร บริษัทฯ สามารถขยายช่องทางธุรกิจในกลุ่มสินค้าอาหารแห้ง
  และช่วยเพิ่มความสามารถในการเข้าถึงกลุ่มลูกค้าใหม่
  สิ่งเหล่านี้เมื่อประกอบกับโครงการบริหารลูกค้า (CRM) จะทำให้บริษัทฯ
  สามารถชิงส่วนแบ่งการเติบโตในตลาดเป็นอย่างดี

(3) นโยบายด้านราคา

ก) ศูนย์จำหน่ายสินค้าแม็คโคร - Makro Cash and Carry

  ความสามารถในการแข่งขันทางด้านราคาเป็นปัจจัยที่สำคัญอย่างยิ่งต่อความสำเร็จของบริษัทฯ
  และเป็นสิ่งดึงดูดให้ลูกค้ากลุ่มเป้าหมายเข้ามาจับจ่ายซื้อสินค้าที่แม็คโคร บริษัทฯ
  สามารถแข่งขันด้านราคาโดยอาศัยปัจจัยหลายด้าน เช่น การสำรวจราคา
  การบริหารต้นทุนการดำเนินงานให้ดีขึ้น และความสามารถในการทำงานร่วมกับผู้ผลิตสินค้า
  เป็นต้น

  ระบบการกระจายสินค้าเป็นปัจจัยพื้นฐานในกลยุทธ์ธุรกิจของแม็คโคร
  เพื่อเพิ่มประสิทธิภาพในการดำเนินงาน ตลอดจนการสนับสนุนการเจริญเติบโตของธุรกิจ
  ศูนย์กระจายสินค้าอาหารแห้งและสินค้าอุปโภครวมถึงศูนย์กระจายสินค้าอาหารสดก่อให้เกิดมูลค่าเพิ่มจากการบริหารจัดการสินค้าคงคลังที่ดีขึ้นที่สาขา
  โดยทำให้สาขาได้รับสินค้าที่สม่ำเสมอ ลดการขาดสินค้าเพื่อวางจำหน่าย
  ช่วยลดความเสียหายของสินค้า

  ด้วยประสิทธิภาพของศูนย์กระจายสินค้าอาหารแห้งและสินค้าอุปโภคได้จูงใจให้คู่ค้าเข้ามาใช้บริการดังกล่าวส่งผลให้ปริมาณการกระจายสินค้าเพิ่มมากขึ้นกว่าที่คาดการณ์ไว้
  บริษัทฯ จึงได้เริ่มโครงการขยายพื้นที่ศูนย์กระจายสินค้าเพื่อรองรับการเจริญเติบโตของบริษัทฯ
  ในช่วง 1-2 ปี โดยได้เปิดดำเนินการในไตรมาสแรกของปี 2554 ส่วนแผนระยะยาวบริษัทฯ
  เริ่มศึกษาแผนการสร้างอาคารศูนย์กระจายสินค้าเพิ่มเติมในบริเวณเดียวกันเพื่อรักษาประสิทธิภาพของศูนย์กระจายสินค้า

ข) ธุรกิจนำเข้าและจำหน่ายสินค้าแช่แข็งและแช่เย็น พร้อมบริการด้านจัดเก็บและจัดส่ง

  บริษัทฯ กำหนดราคาสินค้าที่สามารถแข่งขันได้ในตลาด และเหมาะสมกับคุณภาพของสินค้า
  ซึ่งเป็นพื้นฐานสู่ความสำเร็จของบริษัทฯ และทำให้บริษัทฯ
  สามารถดึงดูดให้ลูกค้าหลักเลือกที่จะซื้อสินค้าที่จำหน่ายโดยบริษัทฯ

(4) การส่งเสริมการขาย

  ก) ศูนย์จำหน่ายสินค้าแม็คโคร – Makro Cash and Carry

  บริษัทฯ มีการจัดทำวารสาร Makro Mail เพื่อเป็นสื่อในการติดต่อกับสมาชิกโดยตรง โดย
  Makro Mail จะมีลักษณะเป็นแผ่นโฆษณาล่วงหน้าว่าในแต่ละปักษ์ (2 สัปดาห์) บริษัทฯ
  จะทำการลดราคาสินค้าชนิดใดบ้าง
  ซึ่งสินค้าที่นำมาส่งเสริมการจำหน่ายจะเป็นสินค้าที่มีราคาถูกกว่าปกติมาก เนื่องจากบริษัทฯ
  มีแผนงานล่วงหน้าตลอดปีที่จะจัดให้มีการเสนอขายสินค้าราคาพิเศษแก่ลูกค้า ดังนั้นบริษัทฯ
  จึงมีการวางแผนล่วงหน้าร่วมกับผู้จัดจำหน่าย (Suppliers) ต่างๆ
  เพื่อให้การส่งเสริมการจำหน่ายของแต่ละ Suppliers
  เป็นไปโดยสอดคล้องกับการส่งเสริมการจำหน่ายของบริษัทฯ นอกจากนี้ บริษัทฯ
  ยังได้ร่วมมือกับธนาคารในการเสนอบริการทางธุรกิจให้กับลูกค้าในรูปแบบการเปิดสาขาย่อย ณ
  ศูนย์จำหน่ายสินค้าแม็คโคร และการบริการบัตรเครดิตแม็คโครซิตี้แบงก์วีซ่าการ์ด

  บริษัทฯ ได้จัดงาน "มหกรรมครบเครื่องเรื่องอาหารและอุปกรณ์ครั้งที่ 5 (Makro HoReCa)
  ขึ้นที่ศูนย์แสดงสินค้าและการประชุม อิมแพ็ค เมืองทองธานี เมื่อเดือนมีนาคม 2553
  งานนี้ประสบความสำเร็จอย่างมากมีผู้เข้าร่วมงานกว่า 35,000 คน
  และผู้ผลิตและผู้จัดจำหน่ายเข้าร่วมแสดงสินค้าและบริการกว่า 262 ราย
  วัตถุประสงค์หลักของการจัดงานดังกล่าวคือการตอกย้ำจุดยืนของแม็คโครในฐานะเป็นแหล่งรวมสินค้าและบริการด้านอาหารแบบครบวงจร
  นอกจากนี้แล้วยังมีวัตถุประสงค์เพื่อให้ผู้เข้าร่วมงานได้รับความรู้เกี่ยวกับผลิตภัณฑ์
  แนวคิดใหม่ทางธุรกิจ รายการอาหารใหม่ ทิศทางของอุตสาหกรรม และความรู้อื่นๆ
  ที่เกี่ยวข้องกับธุรกิจโฮเรก้า (“HoReCa” business)
  จุดเด่นของงานคือการแข่งขันทำอาหารเพื่อชิงถ้วยประทานพระเจ้าวรวงศ์เธอพระองค์เจ้าโสมสวลี
  พระวรราชาทินัดดามาตุ ซึ่งมีผู้เข้าร่วมแข่งขันหลายร้อยคนจากทั่วประเทศ
  ภายในงานมีการจัดกิจกรรมต่างๆ มากมายอาทิ การสาธิตการปรุงอาหารโดยพ่อครัวที่มีชื่อเสียง
  การสัมมนาโดยผู้เชี่ยวชาญ การชิมผลิตภัณฑ์ การจัดบูธให้คำปรึกษาด้านธุรกิจอาหาร เป็นต้น

  นอกจากนี้ บริษัทฯ ยังได้จัดงานตลาดนัดโชห่วยครั้งที่ 3 ที่ศูนย์แสดงสินค้าและการประชุม อิมแพ็ค
  เมืองทองธานี เมื่อเดือนกันยายน 2553 โดยร่วมกับพันธมิตรทางการค้า 125 ราย
  งานนี้ประสบความสำเร็จอย่างมากโดยมีผู้เยี่ยมชมงานตลอด 4 วันกว่า 75,000 คน
  แนวคิดหลักของงานคือ “ต่อยอดอนาคต กำหนดปัจจุบัน สืบสานอดีต”
  โดยรูปแบบของงานเป็นลักษณะบรรยากาศย้อนยุคและแสดงวิวัฒนาการของร้านค้าปลีกขนาดเล็กในแต่ละยุคสมัยตั้งแต่
  อดีต ปัจจุบัน และอนาคต
  นอกจากนี้ภายในงานยังได้จัดแสดงกิจกรรมแม็คโครมิตรแท้โชห่วยซึ่งรวมถึงบูธให้คำปรึกษา
  และการแนะนำการปรับปรุงร้าน เป็นต้น และยังมีกิจกรรมที่น่าสนใจอื่นๆ อีกเช่น
  การประกาศผู้ชนะเลิศในกิจกรรมการประกวดแผนต่อยอดร้านโชห่วยไทย (New Generation
  Retailers Contest) การจัดเวทีสัมมนาโดยผู้เชี่ยวชาญ
  การแสดงผลิตภัณฑ์ของผู้ผลิตและผู้จัดจำหน่ายสินค้า กิจกรรมบันเทิงต่างๆ เป็นต้น

ธุรกิจนำเข้าและจำหน่ายสินค้าแช่แข็งและแช่เย็น พร้อมบริการด้านจัดเก็บและจัดส่ง

  บริษัทฯ ได้ปรับปรุงภาพลักษณ์ทางการตลาดของสยามฟูด โดยทำการปรับปรุงเว็บไซต์ของสยามฟูด
  จัดทำแผ่นพับโฆษณาแบบใหม่ และจัดกิจกรรมต่างๆ ให้แก่ลูกค้าเพื่อการสาธิตผลิตภัณฑ์
  รวมทั้งยังได้ขยายฐานลูกค้าในกลุ่มภัตตาคารอาหารเอเชียทั้งที่เป็นรายย่อยและที่เป็นภัตตาคารในเครือต่างๆ
  ซึ่งทำให้การดำเนินธุรกิจของสยามฟูดมีความหลากหลายมากยิ่งขึ้น

4.2.2 ลักษณะลูกค้า และกลุ่มลูกค้าเป้าหมาย

  ลักษณะของลูกค้า และกลุ่มลูกค้าเป้าหมาย แบ่งตามประเภทธุรกิจของบริษัท สยามแม็คโคร จำกัด
  (มหาชน) และบริษัทย่อย ได้ดังนี้

(1) ศูนย์จำหน่ายสินค้าแม็คโคร - Makro Cash and Carry

  ก) ผู้ค้าปลีกรายย่อย: เป็นผู้ประกอบการค้าปลีกรายย่อยที่จำหน่ายสินค้าอุปโภคบริโภค
  ซึ่งกระจายอยู่ทั่วประเทศ ประกอบด้วย ร้านขายของชำ ร้านโชห่วย ร้านมินิมาร์ท
  ร้านจำหน่ายเครื่องใช้ไฟฟ้าขนาดเล็ก เป็นต้น

  ข) โฮเรก้า: ได้แก่ โรงแรม ร้านอาหาร และจัดเลี้ยง
  รวมถึงร้านอาหารขนาดเล็กและรถเข็นขายอาหาร
  โดยส่วนใหญ่เป็นลักษณะของผู้ประกอบการขนาดกลางและขนาดเล็กซึ่งให้บริการประเภทอาหารที่หลากหลาย

  ค) ธุรกิจบริการ: ครอบคลุมถึงหน่วยงานภาครัฐและธุรกิจในสาขาอาชีพต่างๆ ได้แก่ บริษัท
  สำนักงานบริการต่างๆ โรงเรียน ร้านทำผม โรงพิมพ์ ร้านซักรีด เป็นต้น

  บริษัทฯ สามารถเข้าใจถึงความต้องการที่หลากหลายของลูกค้า
  โดยการใช้ประโยชน์จากฐานข้อมูลลูกค้าสมาชิกกว่า 2 ล้านคน
  และการสื่อสารกับลูกค้าเหล่านี้อย่างต่อเนื่อง
  ซึ่งปัจจัยดังกล่าวเป็นองค์ประกอบสำคัญที่ส่งผลให้บริษัทฯ ประสบความสำเร็จในธุรกิจ

  ในปี 2553 บริษัทฯ ได้เริ่มโครงการ ”เข้าใจและเข้าถึงความต้องการของลูกค้า” (Customer
  Intimacy) เพื่อสร้างความสัมพันธ์ใกล้ชิดและเพิ่มความพึงพอใจให้แก่ลูกค้า โดยบริษัทฯ
  ได้สื่อสารแนวคิดดังกล่าวนี้ไปทั่วทั้งองค์กร

  เพื่อสนับสนุนกลยุทธ์ของบริษัทฯ ในการมุ่งเน้นความสำคัญของลูกค้า บริษัทฯ
  ได้มีการเพิ่มความหลากหลายของสินค้าและสิ่งอำนวยความสะดวกต่างๆ
  เพื่อยกระดับการบริการลูกค้าให้ดียิ่งขึ้น ด้วยการปรับเปลี่ยนรูปแบบและการจัดวางสินค้าใหม่
  เพิ่มความหลากหลายของสินค้า ปรับปรุงให้ลูกค้าหาซื้อสินค้าได้ง่ายขึ้น
  และเพิ่มความพึงพอใจในการจับจ่ายของลูกค้า ทั้งนี้ในระหว่างปี 2553 บริษัทฯ ได้เปิดสาขาใหม่
  4 สาขา ที่กำแพงเพชร กาญจนบุรี ลพบุรีและหนองคาย และยังได้ปรับเปลี่ยนรูปแบบสาขาหางดง
  จังหวัดเชียงใหม่ ให้เป็นสาขารูปแบบอีโค่พลัส (Eco Plus)
  เพื่อตอบสนองความต้องการของกลุ่มลูกค้าของบริษัทฯ

(2) ธุรกิจนำเข้าและจำหน่ายสินค้าแช่แข็งและแช่เย็น พร้อมบริการด้านจัดเก็บและจัดส่ง

  กลุ่มลูกค้าหลักของบริษัทฯ ได้แก่ กลุ่มธุรกิจโรงแรม ภัตตาคาร และร้านอาหาร(โฮเรก้า)
  ธุรกิจค้าปลีก ซึ่งรวมถึงภัตตาคารขนาดใหญ่ทั้งประเภทผู้ประกอบการอิสระและภัตตาคารนานาชาติ
  ธุรกิจโรงแรม ธุรกิจการให้บริการด้านอาหารแก่ลูกค้าคู่สัญญา และไฮเปอร์มาร์เก็ตทั้งหมด

  บริษัทฯ เป็นผู้นำในตลาดกลุ่มลูกค้าหลักของตนเอง เนื่องจากบริษัทฯ
  มีความเข้าใจสภาพตลาดและมีสินค้าหลากหลายชนิดเสนอแก่ลูกค้า
  รวมทั้งความรู้ในตัวสินค้าเป็นอย่างดี จากการที่บริษัทฯ มีห้องเย็นอยู่ 3 แห่ง
  สยามฟูดจึงสามารถจัดส่งสินค้าคุณภาพดี เช่น เนื้อสัตว์นำเข้า อาหารทะเล มันฝรั่งสำหรับทอด
  และผลิตภัณฑ์จากนม เป็นต้น แก่ลูกค้าทั่วประเทศ นอกจากนั้น
  โดยอาศัยศักยภาพของสยามแม็คโคร บริษัทฯ สามารถขยายช่องทางธุรกิจในกลุ่มสินค้าอาหารแห้ง
  และช่วยเพิ่มความสามารถในการเข้าถึงกลุ่มลูกค้าใหม่
  สิ่งเหล่านี้เมื่อประกอบกับโครงการบริหารลูกค้า (CRM)
  จะทำให้สยามฟูดสามารถชิงส่วนแบ่งการเติบโตในตลาดเป็นอย่างดี

4.2.3 ลูกค้ารายใหญ่

  ลูกค้ารายใหญ่ที่มียอดซื้อสินค้าและบริการเกินกว่าร้อยละ 10
  ของรายได้รวมตามงบการเงินรวมที่ผ่านมาของบริษัท และบริษัทย่อย

- ไม่มี -

4.2.4 การจำหน่ายและช่องทางการจำหน่าย

 (1) ศูนย์จำหน่ายสินค้าแม็คโคร - Makro Cash and Carry

  การจัดจำหน่ายสินค้าของบริษัทฯ เป็นแบบชำระด้วยเงินสดและบริการตนเอง
  โดยจำหน่ายสินค้าให้แก่ลูกค้าที่เป็นสมาชิกบัตรแม็คโครผ่านสาขาของบริษัทฯ ซึ่งในปี 2553
  มีจำนวน 48 สาขาทั่วประเทศ ทั้งนี้จะมุ่งเน้นการจำหน่ายสินค้าในปริมาณสูง กำไรต่อหน่วยน้อย
  และบริหารต้นทุนการดำเนินงานให้ต่ำที่สุด บริษัทฯ ยังได้อำนวยความสะดวกให้แก่ลูกค้า เช่น
  การให้บริการแนะนำเกี่ยวกับสินค้า และรายละเอียดอื่นๆ
  ทั้งนี้ลูกค้าสามารถขอคืนหรือแลกเปลี่ยนสินค้า
  หากพบว่าสินค้านั้นชำรุดหรือเสียหายอันเกิดจากความบกพร่องของแม็คโคร หรือผู้ผลิต
  โดยลูกค้าจะต้องนำใบเสร็จรับเงินพร้อมทั้งสินค้าที่ประสงค์จะขอคืนหรือเปลี่ยนมาพบเจ้าหน้าที่แผนกรับคืนหรือแลกเปลี่ยนสินค้าภายใน
  7 วัน นับจากวันที่ทำการซื้อ ยกเว้นสินค้าสดและแช่แข็งจะต้องกระทำภายในวันที่ซื้อไปเท่านั้น
  ทั้งนี้สินค้าที่จะขอคืนหรือเปลี่ยนต้องอยู่ในสภาพเรียบร้อยทั้งตัวสินค้าและหีบห่อ นอกจากนี้ บริษัทฯ
  ยังได้มีการประกันราคาสินค้า (Price Guarantee) ภายใต้เงื่อนไขของบริษัทฯ
  เพื่อเป็นการรับประกันราคาสินค้าที่จำหน่ายให้แก่ลูกค้าของบริษัทฯ

(2) ธุรกิจนำเข้าและจำหน่ายสินค้าแช่แข็งและแช่เย็น พร้อมบริการด้านจัดเก็บและจัดส่ง

  บริษัทฯ มีพนักงานขายดูแลลูกค้าแต่ละราย แต่ละกลุ่มโดยเฉพาะ
  รวมทั้งมีแผนกบริการลูกค้าส่วนกลางที่สามารถให้บริการกับลูกค้าได้โดยตรง
  ซึ่งทำให้สามารถเข้าถึงกลุ่มลูกค้าเป้าหมายได้ รวมทั้งเข้าใจความต้องการของลูกค้าได้ดี
  นอกจากนี้ บริษัทฯ
  ได้สร้างความโดดเด่นให้กับธุรกิจด้วยการเพิ่มช่องทางจำหน่ายสินค้าอาหารแห้งโดยอาศัยความร่วมมือจากแม็คโคร
  ซึ่งจะทำให้บริษัทฯ มีสถานภาพที่จะชิงส่วนแบ่งการเติบโตในตลาดได้เป็นอย่างดี บริษัทฯ
  ยังคงดำเนินโครงการพัฒนากิจการอย่างต่อเนื่อง
  เพื่อยกระดับศักยภาพในการแข่งขันและรักษาตำแหน่งทางการตลาดเอาไว้
  และประสบความสำเร็จในการพัฒนาธุรกิจใหม่ ได้แก่
  ธุรกิจร้านอาหารและเครื่องดื่มแบบสาขาและอาหารจานด่วน (Quick Service Restaurant
  หรือ QSR) ซึ่งเป็นการขยายฐานลูกค้าและการพัฒนาธุรกิจ

  ปี 2553 บริษัท และบริษัทย่อย ไม่มีการส่งสินค้าออกไปจำหน่ายต่างประเทศ

4.2.5 ภาวะอุตสาหกรรมและการแข่งขัน

(1) ภาวะอุตสาหกรรมและการแข่งขันของธุรกิจค้าปลีกและส่ง

  ธุรกิจค้าส่งและค้าปลีกในประเทศไทย

  ภาคธุรกิจค้าปลีกและค้าส่งในประเทศไทยเป็นองค์ประกอบสำคัญส่วนหนึ่งที่มีผลต่อการเติบโตทางเศรษฐกิจของประเทศ
  ในช่วงหลายปีที่ผ่านมาได้มีพัฒนาการสำคัญเกิดขึ้นในภาคธุรกิจนี้โดยผู้ประกอบการได้มีการพัฒนาและขยายธุรกิจในรูปแบบการดำเนินงานที่หลากหลายอย่างต่อเนื่องเพื่อตอบสนองการเปลี่ยนแปลงพฤติกรรมการบริโภคของลูกค้าทำให้การแข่งขันยิ่งทวีความรุนแรงมากขึ้นโดยการใช้กลยุทธ์ต่างๆ
  อาทิ การส่งเสริมการขาย กลยุทธ์การมัดใจลูกค้า (Loyalty Campaign) และบริการเสริม
  ทั้งนี้เพื่อกระตุ้นให้ผู้บริโภคเพิ่มการใช้จ่ายและใช้จ่ายอย่างต่อเนื่อง

  แม็คโครดำเนินธุรกิจศูนย์จำหน่ายสินค้าระบบสมาชิกแบบชำระเงินสดและบริการตนเองซึ่งไม่มีคู่แข่งขันทางตรงรายใหญ่
  อย่างไรก็ดีแม้ว่าเทสโก้โลตัส บิ๊กซี และคาร์ฟูร์
  จะเป็นธุรกิจไฮเปอร์มาร์เก็ตแต่ผู้ประกอบการเหล่านี้ก็ถือว่าเป็นคู่แข่งทางอ้อมเพราะทั้งแม็คโครและไฮเปอร์มาร์เก็ตเหล่านี้จัดเป็นร้านค้าขนาดใหญ่
  (Large Trading Format)
  ประกอบกับหลายสาขาของแม็คโครมีพื้นที่ให้บริการเดียวกันกับผู้ประกอบการดังกล่าว ในปี 2553
  คู่แข่งขันทางอ้อมเหล่านี้ได้มีการขยายสาขาอย่างต่อเนื่องโดยได้มีการเปิดสาขาใหม่ดังนี้ เทสโก้
  โลตัสขยาย 5 สาขา บิ๊กซีขยาย 2 สาขา และคาร์ฟูร์ขยาย 4 สาขา ณ สิ้นปี 2553
  จำนวนสาขาของร้านค้าขนาดใหญ่เป็นดังนี้คือ เทสโก้ โลตัส 122 สาขา
  (ไฮเปอร์มาร์เก็ตและเทสโก้ โลตัสคุ้มค่า) บิ๊กซี 71 สาขา และคาร์ฟูร์ 43 สาขา

  นอกเหนือจากคู่แข่งทางอ้อมที่ได้กล่าวข้างต้นยังมีร้านสะดวกซื้อและเทสโก้ โลตัส เอ็กซ์เพรส
  ที่เป็นคู่แข่งขันของร้านค้าปลีกรายย่อยที่เป็นลูกค้าของแม็คโคร
  การขยายสาขาอย่างรวดเร็วของผู้ประกอบการดังกล่าวมีผลกระทบต่อลูกค้าของแม็คโครและส่งผลกระทบทางอ้อมกับแม็คโคร
  ด้วย ณ สิ้นปี 2553 เซเว่นอีเลฟเว่น
  ซึ่งเป็นผู้ประกอบการร้านสะดวกซื้อรายใหญ่ที่สุดมีจำนวนสาขาทั้งสิ้น 5,888 สาขา
  ในขณะที่เทสโก้ โลตัส เอ็กซ์เพรส มีจำนวนสาขาทั้งสิ้น 546 สาขา

  ในช่วงปลายปี 2553 การควบรวมกิจการโดยบิ๊กซีประเทศไทยเข้าซื้อกิจการคาร์ฟูร์ประเทศไทย
  ถือเป็นพัฒนาการที่สำคัญของธุรกิจค้าปลีก
  ซึ่งมีการคาดการณ์ว่าการแข่งขันในภาคธุรกิจนี้อาจทวีความรุนแรงยิ่งขึ้นเนื่องจากเหลือเฉพาะคู่แข่งรายใหญ่ในตลาด
  กอปรกับความพยายามของภาครัฐในการผลักดันให้ร่างพระราชบัญญัติการประกอบธุรกิจค้าปลีกและค้าส่งให้มีผลบังคับใช้เป็นกฎหมายจะทำให้การขยายสาขาต้องมีขั้นตอนที่เพิ่มมากขึ้นและยังเพิ่มการควบคุมในการประกอบกิจการอันเป็นสาเหตุให้การดำเนินกิจการมีความซับซ้อนมากยิ่งขึ้นและมีค่าใช้จ่ายในการดำเนินการสูงขึ้นในอนาคต

  บริษัทฯ ได้ตระหนักถึงภาวะการแข่งขันที่สูงขึ้นและเตรียมรับมือกับสภาพตลาดที่มีความท้าทายนี้
  บริษัทฯ
  จึงยังคงดำรงไว้ซึ่งโครงสร้างการบริหารงานด้วยต้นทุนที่ต่ำโดยหาวิธีการบริหารจัดการต้นทุนอย่างมีประสิทธิภาพอย่างต่อเนื่องและการปรับปรุงประสิทธิภาพการดำเนินงาน
  ทั้งนี้บริษัทฯ ยังมีการดำเนินโครงการต่างๆ ที่ได้ริเริ่มในช่วงปีที่ผ่านมาเช่น
  การบริหารและควบคุมอัตราผลกำไรอย่างมีประสิทธิภาพ
  การบริหารสินค้าที่มีการหมุนเวียนช้าและต้นทุนทางการเงินที่เกี่ยวกับสินค้า
  โครงการประหยัดพลังงาน เป็นต้น

  นอกจากนี้แล้วบริษัทฯ
  ยังได้ให้ความสำคัญกับระบบการกระจายสินค้าซึ่งถือเป็นปัจจัยพื้นฐานในกลยุทธ์ธุรกิจของแม็คโคร
  เพื่อเพิ่มประสิทธิภาพในการดำเนินงาน ตลอดจนการสนับสนุนการเจริญเติบโตของธุรกิจ
  ศูนย์กระจายสินค้าอาหารแห้งและสินค้าอุปโภครวมถึงศูนย์กระจายสินค้าอาหารสดก่อให้เกิดมูลค่าเพิ่มจากการบริหารจัดการสินค้าคงคลังที่ดีขึ้นที่สาขา
  โดยทำให้สาขาได้รับสินค้าที่สม่ำเสมอ ลดการขาดสินค้าเพื่อวางจำหน่าย
  ช่วยลดความเสียหายของสินค้า
  ด้วยประสิทธิภาพของศูนย์กระจายสินค้าอาหารแห้งและสินค้าอุปโภคได้จูงใจให้คู่ค้าเข้ามาใช้บริการดังกล่าวส่งผลให้ปริมาณการกระจายสินค้าเพิ่มมากขึ้นกว่าที่คาดการณ์ไว้
  บริษัทฯ จึงได้เริ่มโครงการขยายพื้นที่ศูนย์กระจายสินค้าเพื่อรองรับการเจริญเติบโตของบริษัทฯ
  ในช่วง 1-2 ปี โดยได้เปิดดำเนินการในไตรมาสแรกของปี 2554 ส่วนแผนระยะยาวบริษัทฯ
  เริ่มศึกษาแผนการสร้างอาคารศูนย์กระจายสินค้าเพิ่มเติมในบริเวณเดียวกันเพื่อรักษาประสิทธิภาพของศูนย์กระจายสินค้า

(2) ภาวะอุตสาหกรรมและการแข่งขันของธุรกิจนำเข้าและจำหน่ายสินค้าแช่แข็งและแช่เย็น

 พร้อมบริการด้านจัดเก็บและจัดส่ง

  อุตสาหกรรมการบริการด้านอาหารของไทยได้พัฒนามาอย่างต่อเนื่องเป็นผลมาจากการเติบโตของภาคธุรกิจโรงแรม
  ภัตตาคารและการท่องเที่ยว
  ประกอบกับการเติบโตของเศรษฐกิจในช่วงทศวรรตที่ผ่านมาได้ส่งผลให้จำนวนผู้มีรายได้ระดับกลางเพิ่มขึ้น
  สยามฟูด
  เซอร์วิสมีศักยภาพที่จะเป็นผู้นำในตลาดที่กำลังขยายตัวอยู่นี้ด้วยความเข้าใจในความต้องการของลูกค้า
  การนำเสนอสินค้าที่หลากหลาย และความรู้ความเข้าใจในผลิตภัณฑ์เป็นพิเศษ บริษัทฯ
  มีคลังสินค้าห้องเย็นใน 3 ทำเลหลักๆ ซึ่งทำให้บริษัทฯ
  สามารถจัดส่งสินค้าที่มีคุณภาพสูงให้แก่ลูกค้าได้ทั่วประเทศ

  บริษัท สยามฟูด เซอร์วิส (สยามฟูด เซอร์วิส) เป็นผู้นำในด้านผลิตภัณฑ์อาหารที่มีคุณภาพสูง
  พร้อมบริการจัดส่งผลิตภัณฑ์อาหารให้แก่ผู้ประกอบธุรกิจในอุตสาหกรรมที่เกี่ยวกับการโรงแรม
  บริการนักท่องเที่ยวและบริการด้านอาหารทั่วประเทศ สยามฟูด
  เซอร์วิสมีความเชี่ยวชาญในการจัดจำหน่ายผลิตภัณฑ์อาหารแช่แข็งและแช่เย็นคุณภาพดี
  ประเภทเนื้อสัตว์ อาหารทะเล สัตว์ปีก มันฝรั่ง ผลิตภัณฑ์จากนม
  ตลอดจนเครื่องปรุงรสประเภทต่างๆ โดยได้เปิดดำเนินการ 4 แห่งคือที่ กรุงเทพมหานคร
  เกาะสมุย พัทยาและภูเก็ต กลุ่มลูกค้าหลักของบริษัทฯ ได้แก่ ธุรกิจโรงแรม ร้านอาหาร
  และจัดเลี้ยง (โฮเรก้า)
  ธุรกิจค้าปลีกรวมถึงภัตตาคารขนาดใหญ่ทั้งประเภทผู้ประกอบการอิสระและภัตตาคารนานาชาติ
  ธุรกิจให้บริการด้านอาหาร และไฮเปอร์มาร์เก็ต

6.  แนวโน้มการขยายตัวของอุตสาหกรรม

  สำหรับปี 2554 บริษัทฯ
  คาดว่ายังจะเป็นอีกปีที่ท้าทายเนื่องจากปัญหาทางการเมืองที่เรื้อรังและสถานการณ์เศรษกิจโลกที่ยังไม่คลี่คลาย
  อัตราการเติบโตทางเศรษฐกิจปี 2554 ที่ถูกประมาณการว่าจะต่ำกว่าปี 2553
  แต่อย่างไรก็ตามบริษัทฯ
  จะยังคงให้ความสำคัญในการพัฒนารูปแบบธุรกิจและพนักงานโดยเน้นการสรรหาและพัฒนาบุคลากรที่มีศักยภาพเพื่อสืบทอดตำแหน่งบริหารต่างๆ
  ในอนาคต
  ทั้งนี้เพื่อทำให้มั่นใจได้ว่าสยามแม็คโครจะยังคงความเป็นผู้นำในธุรกิจศูนย์จำหน่ายสินค้าแบบชำระเงินสดและบริการตนเอง
  (Cash and Carry)
  ในประเทศไทยและยังรักษาความเป็นที่หนึ่งในใจของผู้ประกอบการธุรกิจด้านอาหาร (the
  1^(st) choice supplier to food professional customers)

  บริษัทฯ
  คาดว่าการขยายสาขาและการดำเนินธุรกิจในอนาคตจะยากยิ่งขึ้นหลังจากพระราชบัญญัติการประกอบธุรกิจค้าปลีกหรือค้าส่งมีผลบังคับใช้
  เนื่องจากกระบวนการดำเนินงานมีความซับซ้อนมากขึ้นและมีต้นทุนในการประกอบธุรกิจเพิ่มขึ้น

7.  จำนวนและขนาดของคู่แข่งขันรวมทั้งสถานภาพในการแข่งขัน

  สภาพการแข่งขันของธุรกิจค้าในอุตสาหกรรมนี้
  ปัจจุบันอยู่ในสภาวะที่รุนแรงโดยพิจารณาจากประเภทช่องทางการจัดจำหน่ายอื่นที่มีการขยายตัวอย่างรวดเร็ว
  ได้แก่
  ช่องทางการจัดจำหน่ายแบบไฮเปอร์มาร์เก็ตซึ่งเป็นธุรกิจค้าปลีกขนาดใหญ่และมีการแข่งขันอย่างรุนแรง
  อย่างไรก็ตาม หากพิจารณาถึงช่องทางการจัดจำหน่ายแบบ Cash & Carry
  ซึ่งเป็นช่องทางการจัดจำหน่ายของบริษัทฯ นั้น บริษัทฯ มีส่วนแบ่งทางการตลาดสูงสุด
  เนื่องจากในปัจจุบัน บริษัทฯ เป็นผู้ประกอบการเพียงรายเดียวเท่านั้นในธุรกิจ Cash & Carry
  อย่างไรก็ตาม สำหรับสินค้าบางประเภทที่บริษัทฯ
  จำหน่ายอยู่อาจมีการแข่งขันโดยทางอ้อมกับผู้ประกอบการในช่องทางการจัดจำหน่ายแบบไฮเปอร์มาร์เก็ต
  ซึ่งขณะนี้มีผู้ประกอบการอยู่หลายราย เช่น บิ๊กซี และเทสโก้ โลตัส เป็นต้น

8.  การจัดหาผลิตภัณฑ์หรือบริการ

  ฝ่ายจัดซื้อของบริษัท สยามแม็คโคร จำกัด (มหาชน)
  จะแบ่งกลุ่มผลิตภัณฑ์ตามประเภทของสินค้าโดยแต่ละกลุ่มผลิตภัณฑ์จะมีผู้รับผิดชอบในการเลือกหาและสั่งซื้อสินค้าแต่ละประเภทซึ่งส่วนใหญ่จะเป็นสินค้าที่ผลิตในประเทศ
  โดยจะสั่งซื้อสินค้าจากผู้ผลิตและหรือผู้จำหน่ายโดยตรง
  ทั้งนี้จะมีการทำสัญญาการค้ากับผู้ผลิตและหรือผู้จำหน่ายเป็นรายๆ ไป
  ซึ่งจะมีลักษณะเป็นสัญญาและเงื่อนไขทางการค้าที่ตกลงกัน
  โดยส่วนใหญ่หรือเกือบทั้งหมดของสัญญาการค้าจะมีอายุกำหนด 1 ปี
  และเมื่อครบกำหนดแล้วสัญญาจะถูกต่อออกไปอีกคราวละ 1 ปี
  จนกว่าจะมีการบอกเลิกสัญญาเป็นลายลักษณ์อักษร

  ส่วน บริษัท สยามฟูด เซอร์วิส จำกัด
  จะแบ่งกลุ่มผลิตภัณฑ์ตามประเภทของสินค้าโดยแต่ละกลุ่มผลิตภัณฑ์จะมีผู้รับผิดชอบในการเลือกหาและสั่งซื้อสินค้าแต่ละประเภทซึ่งส่วนใหญ่จะเป็นสินค้าที่นำเข้าจากต่างประเทศ
  โดยจะสั่งซื้อสินค้าจากผู้ผลิตและหรือผู้จำหน่ายโดยตรง
  ซึ่งมีข้อตกลงทางการค้าที่เป็นไปตามเงื่อนไขทางธุรกิจปกติ

  ณ สิ้นปี 2553 บริษัท และบริษัทย่อย มีสัดส่วนการสั่งซื้อสินค้าต่างประเทศรวมกัน คิดเป็นร้อยละ
  2.8 ของยอดสั่งซื้อสินค้าทั้งหมด

  การพึ่งพิงการซื้อผลิตภัณฑ์จากผู้จำหน่ายสินค้าเกินกว่าร้อยละ 30
  ของมูลค่าการซื้อผลิตภัณฑ์ทั้งหมดในระยะเวลา 3 ปี ที่ผ่านมา หรือผูกพันว่าจะซื้อเกินกว่าร้อยละ
  30 ของมูลค่าการซื้อผลิตภัณฑ์ในอนาคตของบริษัท และบริษัทย่อย

- ไม่มี -

9.  การผลิต

  ภายใต้นโยบายการดำเนินธุรกิจของกลุ่มบริษัท
  ปัจจุบันยังไม่มีวัตถุประสงค์ที่จะทำการผลิตสินค้าเพื่อจำหน่ายแต่อย่างใดแม้จะมีเครื่องหมายการค้าของตัวเอง
  บริษัทฯ ก็จะว่าจ้างผู้ผลิตที่มีคุณภาพเป็นผู้ผลิตให้

  4.2.10 งานที่ยังไม่ได้ส่งมอบ

- ไม่มี –

2.  แผนงานในอนาคต

  เศรษฐกิจเริ่มฟื้นตัวอย่างชัดเจนในปี 2553 และมีแนวโน้มว่าจะเติบโตต่อไปในปี 2554
  โดยคาดว่าจะมีอัตราการเติบโตประมาณ 3.5-4.5% ทั้งนี้ขึ้นอยู่กับเสถียรภาพทางการเมือง
  ปัจจัยที่สนับสนุนการเติบโตของเศรษฐกิจได้แก่
  การบริโภคและการลงทุนภาคเอกชนที่คาดการณ์ว่าจะปรับตัวดีขึ้นจากความเชื่อมั่นที่เพิ่มขึ้นและการส่งออกที่มีเสถียรภาพ
  แนวโน้มเศรษฐกิจที่ดีขึ้นจะเป็นปัจจัยหนุนให้บริษัทฯ
  สามารถพัฒนาต่อยอดธุรกิจให้บรรลุวิสัยทัศน์ที่จะรักษาความเป็นที่หนึ่งในใจของผู้ประกอบการธุรกิจด้านอาหาร
  (the 1^(st) choice supplier to food professional customers)

  ในปี 2554 บริษัทฯ ยังคงมุ่งเน้นการพัฒนาอย่างต่อเนื่องเพื่อการเติบโตทางธุรกิจ
  การมุ่งปรับเปลี่ยนให้องค์กรเป็นองค์กรที่มองลูกค้าเป็นศูนย์กลาง และการพัฒนาด้านบุคลากร
  การเติบโตทางธุรกิจที่ตั้งเป้าหมายไว้นั้น
  จะเกิดจากการเติบโตของผลการดำเนินงานของสาขาเดิม
  และการบริหารสาขาใหม่ให้เติบโตอย่างรวดเร็ว
  รวมถึงการขยายสาขาใหม่แม้ว่าพระราชบัญญัติการประกอบธุรกิจค้าปลีกหรือค้าส่งจะถูกผลักดันให้มีผลบังคับใช้ก็ตาม
  นอกจากนี้บริษัทฯ จะปรับปรุงสาขาที่เปิดมานานแล้วให้แลดูใหม่เช่นกัน
  สำหรับการปรับเปลี่ยนให้องค์กรเป็นองค์กรที่มองลูกค้าเป็นศูนย์กลาง บริษัทฯ
  ได้วางเป้าหมายในการฝึกอบรมพนักงานในองค์กรเพื่อสร้างจิตสำนึกในการบริการลูกค้า
  นอกจากนี้บริษัทฯ ยังมีแผนการปรับปรุงจุดบริการลูกค้า
  การปรับปรุงเรื่องสุขอนามัยและความปลอดภัย
  และการพัฒนาเลือกสรรผลิตภัณฑ์ที่หลากหลายเพื่อตอบสนองความต้องการที่แตกต่างของลูกค้า
  พร้อมกับการขยายปริมาณการจัดเก็บและส่งสินค้าของศูนย์กระจายสินค้าเพื่อให้สาขามีสินค้าอย่างเพียงพอ
  สำหรับด้านการพัฒนาบุคลากร บริษัทฯ จะให้ความสำคัญกับการสรรหาาพนักงานให้ครบทุกตำแหน่ง
  การวางแผนผู้สืบทอดตำแหน่ง และการพัฒนาความสามารถของพนักงานเพื่อให้มั่นใจว่าบริษัทฯ
  จะมีบุคลากรที่มีคุณภาพเพื่อรองรับการเติบโตในอนาคต